Mikuletič je študiral pravo na univerzah na Dunaju in Pragi, kjer je leta 1914 tudi diplomiral. Med prvo svetovno vojno je kot poročnik avstro-ogrske vojske služil v Mostarju in na Soški fronti. Po koncu vojne je imel od leta 1924 do 1931 samostojno odvetniško pisarno v Ilirski Bistrici, od koder pa se je zaradi nevarnosti fašističnega pregona umaknil v Jugoslavijo in bil do aprila 1941 odvetnik v Celju. Ko se je po okupaciji zatekel v Ljubljano, so ga italijanske oblasti pregnale (konfinirale) v Abruce, kjer je dočakal kapitulacijo Italije ter nato do konca vojne živel v Firencah, Modeni in Milanu. Po osvoboditvi se je preselil v Trst, kjer je bil od leta 1949 do 1960 odvetnik, predsednik "Glasbene matice" in podpredsednik "Slovenske prosvetne zveze". V tem obdobju je nekaj let v Kopru urejal in prevajal italijansko izdajo "Uradnega vestnika okraja Koper".